Martin Horntveth

Martin Horntveth (født 1977) er en norsk musiker (hovedsakelig slagverk), komponist og elektronika-artist fra Tønsberg, mest kjent som trommeslager i Jaga Jazzist og The National Bank. Han har også gitt ut musikk under artistnavnet Wolf Whistle.

Sammen med Ivar «Ravi» Christian Johansen startet han i 1994 bandet Jaga Jazzist hvor han og broren Lars er sentrale medlemmer. Sommeren 2003 skrev han sammen med Lars et bestillingsverk til Vestfold Festspillene i Tønsberg. Verket ble framført av besetningen som etterpå ble til bandet The National Bank. For sangen «Tolerate» fra bandets debutalbumet The National Bank fikk han Edvard-prisen 2005 klasse popmusikk sammen med Lars og tekstforfatter Martin Hagfors.

Som soloartist har han gitt ut to EP-er innen elektronika og turnert i USA og Europa. Han har også et mer pop/rock-orientert soloprosjekt under navnet Wolf Whistle hvor han selv spiller alle instrumenter.

Martin Horntveth har også vært trommeslager i Bigbang i perioden 1997-1999, og var med på albumet Electric Psalmbook. Han har vært bandsjef for Bertine Zetlitz' backingband, og spilt med artister som Anneli Drecker, Thomas Dybdahl og Home Groan. Han fikk Gammleng-prisen i klassen studiomusiker i 2017, og ble nominert til Edvard-prisen 2001 i klassen populærmusikk - åpen klasse sammen med Jørgen Munkeby og Lars Horntveth for Jaga Jazzist-utgivelsen Airborne.

Horntveth har også skrevet musikken til TV-serier som Luftens helter, Himmelblå, Mammon og Twin. For musikken til Mammon ble han nominert til Gullruten 2014 i klassen beste originalmusikk. Han deltok i TV-serien Torsdag kveld med Steinar Sagen hvor han var musikkansvarlig og studiomusiker i det fiktive TV-programmet.

 Diskografi 
 Fast Motion (2002, Smalltown Supersound) EP Discogs.com: Martin Horntveth
 Skull EP (2003, Smalltown Supersound) EP 
 Play It Loud (2003, Parc Evil Records) 7"  
 Fast Motion/Skull EP (2005, Smalltown Supersound) LP 
 Mammon - Original Soundtrack (2014, Grappa Musikkforlag) CD 

 Referanser 

 Eksterne lenker  





Kategori:Norske trommeslagere
Kategori:Electronica-artister
Kategori:Norske komponister
Kategori:Norske filmmusikkomponister
Kategori:Personer fra Tønsberg kommune